text: বেরোবি শিক্ষক সমিতির ২০২২ কমিটির নির্বাচন আগামী ২০ জানুয়ারি
  বেগম রোকেয়া বিশ্ববিদ্যালয়ের (বেরোবি) ২০২২ অর্থবছরের শিক্ষক সমিতির নির্বাচন ২০ জানুয়ারি। শুক্রবার (৭ জানুয়ারি) সকালে ঢাকা পোস্টকে বিষয়টি নিশ্চিত করেছেন প্রধান নির্বাচন কমিশনার ড. নজরুল ইসলাম।
  ড. নজরুল ইসলাম বলেন, বেগম রোকেয়া বিশ্ববিদ্যালয় (বেরোবি) শিক্ষক সমিতির নির্বাচনের তফসিল ঘোষণা করা হয়েছে। মনোনয়নপত্র সংগ্রহ ও জমাদানের তারিখ ১১ ও ১২ জানুয়ারি। মনোনয়নপত্র প্রত্যাহারের শেষ তারিখ, প্রার্থীদের চূড়ান্ত তালিকা প্রকাশ ও প্রাথমিকভাবে নির্বাচিত প্রার্থীদের তালিকা প্রকাশ ১৩ জানুয়ারি। নির্বাচন ২০ জানুয়ারি ২০২২ সকাল ১০.৩০ টা থেকে বিকাল ৩টা পর্যন্ত অনুষ্ঠিত হবে।
  এর আগে ৬ জানুয়ারি নির্বাচনের তফসিল ঘোষণা করা হয়। নির্বাচনে প্রধান নির্বাচন কমিশনার হিসেবে থাকবেন বিশ্ববিদ্যালয়ের গণযোগাযোগ ও সাংবাদিকতা বিভাগের বিভাগীয় প্রধান ড. নজরুল ইসলাম এবং সহকারী নির্বাচন কমিশনার হিসেবে থাকবেন অ্যাকাউন্টিং অ্যান্ড ইনফরমেশন সিস্টেমস বিভাগের সহযোগী অধ্যাপক ওমর ফারুক ও রাষ্ট্রবিজ্ঞান বিভাগের সহযোগী অধ্যাপক ড. তানজিউল ইসলাম।